
כל מחמדך 
טובאל אונסדרופר
שיח לשבת יתרו
יהיו דברים אלה לעילוי נשמת אבי הרב הלל זכרונו לברכה אשר בשבת זו ימלאו י"ח שנים לפטירתו. 

לא תחמוד בית רעך

לא תחמוד אשת רעך ועבדו ואמתו ושורו וחמרו וכל אשר לרעך.

הייחודיות של דיבור זה גרמה לו שיזכה להתעסקות נרחבת משום שהוא מעלה שאלות רבות. בשולי הדברים, ננסה במסגרת זו להעמיק מעט את ההבנה בתפיסה שעומדת מאחורי איסור זה.

מהו גדר האיסור? חז"ל פירשו שרק כאשר האדם מימש את חמידתו הוא עבר על איסור התורה. כלשון המכילתא:
...או אפילו חומד בדיבור? תלמוד לומר- לא תחמוד כסף וזהב עליהם ולקחת לך, מה להלן עד שעושה מעשה אף כאן עד שעושה מעשה.
 

אם ננסה להיצמד לפשוטו של מקרא ולאו דוקא לגדרו ההלכתי של האיסור, הרי שעלינו לקבל את תפיסתם של פשטני המקרא הראשונים – שהאדם עובר על האיסור בעצם מחשבת החמדה, ללא כל גילוי מעשי שלה. וזאת, כהוראתו הפשוטה של הפועל חמ"ד, שמעגל החברים הקרוב לו הוא: רצון הלב, תאוות הלב, איווי, חשק ודומיהם.
 

בהקשר זה, שאלה שדנו בה כבר רבות ומרבים להזכירה היא, כיצד ניתן לצוות על תחושת הלב? באשר לצד הפילוסופי של השאלה – האם התורה עוסקת בליבו של אדם? – אנו נפתור עצמנו בתשובה הפשוטה, שאנו רואים שהתורה אכן מצווה על ליבו של אדם. אולם, צד נוסף יש לשאלה זו: האם מצד האדם המצווה, הדרישה הזו אפשרית? האם יוכל לעמוד בדרישה זו, ולשלוט על הרהורי ליבו עד כדי הימנעות מהחשק בדברים אותם הוא חושק?

לשאלה זו נדרש ר' אברהם בן עזרא בפירושו הארוך: 

אנשים רבים יתמהו על זאת המצוה. איך יהיה אדם שלא יחמוד דבר יפה בלבו כל מה שהוא נחמד למראה עיניו.

בפשטות, מה שמניע את תמיהתו של האבן עזרא הוא הדאגה והחשש – איך אדם יוכל להתמודד עם דבר כזה? איסור של התורה זה דבר חמור ומי שעובר עליו נענש ונתפס בעינינו כרע. אם כך, איך אפשר להשלים עם מצב שבו אנשים לא יוכלו להתמודד איתו? אולם להלן נראה, כי איסור כמו 'לא תחמוד', אפשר להשמיע במנגינה מעט שונה. 

ותשובתו:
ועתה אתן לך משל. דע כי איש כפרי שיש לו דעת נכונה והוא ראה בת מלך שהיא יפה לא יחמוד אותה בלבו שישכב עמה. כי ידע כי זה לא יתכן... ככה כל משכיל צריך שידע כי אשה יפה או ממון לא ימצאנו אדם בעבור חכמתו ודעתו. רק כאשר חלק לו השם. ואמר קהלת ולאדם שלא עמל בו יתננו חלקו. ואמרו חכמים בני חיי ומזוני לאו בזכותא תליא מלתא אלא במזלא. ובעבור זה המשכיל לא יתאוה ולא יחמוד. ואמר שידע שאשת רעהו אסרה השם לו יותר היא נשגבה בעיניו מבת מלך בלב הכפרי על כן הוא ישמח בחלקו ולא ישים אל לבו לחמוד ולהתאוות דבר שאינו שלו. כי ידע שהשם לא רצה לתת לו. לא יוכל לקחתו בכחו ובמחשבותיו ובתחבולותיו. על כן יבטח בבוראו שיכלכלנו ויעשה הטוב בעיניו.

לפי האבן עזרא התורה למעשה קוראת לנו למקום של השלמה מוחלטת עם מקומנו בעולם. 

אם מנסים להבין את טעמו ומטרתו של האיסור, נראה שאפשר למתוח את אופיה של המצוה לשני קטבים שונים. האחד, ולכיוון זה מכוונים דברי האבן עזרא, הוא שעניינה של המצוה הוא עולמו הפנימי של האדם. כדי להבין זאת מעט יותר טוב צריך להבין את תפיסת התורה את קניינו של אדם. התפיסה הפשוטה שלנו את רכושנו היא תפיסה פונקציונלית. החפץ הספציפי הזה שייך לי מפני שהחלטתי לקנות אותו בחישוב המחיר והתפוקה וכו'. עולם האינטרנט, השוואות המחירים ואתרי יד שניה ממחישים זאת בצורה החזקה ביותר. אולם בשביל האדם 'בעת העתיקה', כל מה שיש לו זה בעיקר נחלה ועוד כמה בהמות, ואין שוק כל כך נייד. העברת בעלות של חפץ היא אירוע לא שיגרתי כלל. הקניינים של האדם אוחזים יד ביד עם מקומו ומשפחתו וכך למעשה מהווים את 'מקומו' בעולם.

במצב כזה לחמוד חפץ של אחר הוא באמת הבגידה העמוקה ביותר בכל אישיותו ומקומו של האדם. גם בעולם שלנו ניתן לתפוס את הדברים בדרך פנימית יותר. וכדברי ר' צדוק:
כל מה שהוא מקניין האדם, אשתו ובניו ועבדו ואמתו שורו וחמורו אהלו וכספו וזהבו וכל אשר לו, הכל הוא משורש נפשו. כי גם כל הדומם צומח חי משורשים בנפש האדם. ושורש חיותם ממנו כנודע. ומה שקנוי לו הוא ששורש חיותם ממנו...
צדקת הצדיק פ"ו
אם כן, בחמידה יש תנועה בסיסית של פזילה אל מעבר למה ששייך לי, שמרכיב את אישיותי, שמתאים לשורש נפשי. כעת אם נחזור לרגע לדיבר הראשון מעשרת הדברות, 'אנכי ה' אלקיך', נראה כיצד סופן של עשרת הדברות נעוץ בתחילתן. 'אנכי' ו'לא תחמוד' שתיהן מכוונות אל לב האדם. בתחילה, ה' אומר לנו: "אני כאן; חייה את חייך כחיים בעלי נוכחות כלשהי; יש ממשות מעבר לממש הרגיל של הדברים". מכאן אפשר להתחיל ולצוות, ציוויים שגם הם לא חיצוניים אלא נובעים ישירות מהימצאותו. למשל, אולי לא הייתי צריך שיאמרו לי לא לרצוח, אבל אם אני חש בנוכחות האל, אז ממילא לא ארצח. לאחר שמונה הדיברות שבתווך שיש בהן ביטוי מעשי, חוזרת התורה לומר לנו – "לא תחמוד", כי אם אתה נמצא בעמדה של פזילה, של חוסר הסתפקות, אזי אתה מאבד את הנייחא שמאפשרת התבוננות, שמאפשרת את המקום של 'אנכי'.

הקוטב השני שניתן להציב בו את לא תחמוד הוא כנזק ממשי לאדם אחר. הוא נמצא בסוף רצף האיסורים המופיעים בחלק השני של עשרת הדיברות, שטעמם פשוט וברור – נזק ממשי לאדם – נטילת נפשו, רכושו, אשתו. ומה הנזק שאני גורם לאיש כאשר אני חומד את רכושו? כפי שהזכרנו, עולם השייכות הוא לא עולם טכני בלבד, אלא יש זיקה אמיתית בין אדם לרכושו. לכן הרצון של אדם להכיל משהו של איש אחר פוגמת בקשר הבלעדי של האיש עם קניינו, מפוגגת את הסוד השייך לאיש ולו בלבד. ניתן לראות כיצד מסודרות חמש הדיברות האחרונות על פי רמת הממשות של הנזק. הראשונה הנזק הממשי ביותר, רצח. פגיעה בנפש עצמה. השניה, פגיעה בממון. השלישית ניאוף, כבר אין כאן נזק ממשי אבל עדיין יש מעשה פיסי. והאחרונה לא תחמוד אשר כל הנזק נגרם במישור המנותק לגמרי מהארץ, אבל גם כך, כפי שראינו, עלול לערער את כל מעגל החיים של האיש 'הניזוק'. 

� עיינו בהרחבה בסקירתה של נחמה ליבוביץ בספרה 'עיונים לספר שמות' וכן הרב אלחנן סמט בספרו 'עיונים בפרשת השבוע- סדרה שניה'.


� וכמובן, גם אם מתייחסים אל המעשה כאסור רק עם מימושו, ודאי שעניינו של האיסור הוא עצם החמדה.

